b'\n_START_ARTICLE_\nNina Mya\n_START_SECTION_\nTaustaa\n_START_PARAGRAPH_\nNina Mya (oik. Nina H\xc3\xb6yn\xc3\xa4l\xc3\xa4) on kotoisin Torniosta. H\xc3\xa4n aloitti musiikkiopintonsa jo lapsena klassisen pianon ja pop/jazz-laulutuntien merkeiss\xc3\xa4. Ollessaan vain 18-vuotias h\xc3\xa4n p\xc3\xa4\xc3\xa4si opiskelemaan Sibelius-Akatemian arvostetulle jazzosastolle, jossa h\xc3\xa4nt\xc3\xa4 ovat opettaneet muun muassa Jukkis Uotila, Jenny Robson ja Riitta Paakki. Mya on valmistunut musiikin maisteriksi ja instrumenttipedagogiksi Sibelius-Akatemiasta vuonna 2015.\n_START_SECTION_\nUra\n_START_PARAGRAPH_\nVuonna 2008 perustettiin Myan ensimm\xc3\xa4inen yhtye (silloin Nina H\xc3\xb6yn\xc3\xa4l\xc3\xa4 Quartet), jonka taiteellisesta ohjaamisesta h\xc3\xa4n vastasi. _NEWLINE_Vuonna 2012 julkaistiin Nina Myan debyyttialbumi Flying Solo (Fredriksson Music), joka sis\xc3\xa4lsi suurimmaksi osaksi laulajan omia s\xc3\xa4vellyksi\xc3\xa4. 50- ja 60-lukujen amerikkalaista jazzperinnett\xc3\xa4 mukaileva levy oli moderni ja kehuttu kokonaisuus, joka sai paljon n\xc3\xa4kyvyytt\xc3\xa4. Levyn my\xc3\xb6t\xc3\xa4 Mya palkittiin Pori Jazzin Vuoden Taiteilija 2012 -tittelill\xc3\xa4. Levyll\xc3\xa4 soittivat Sampo Hiukkanen (sax), Tuomas Juhani Turunen (pno), Teemu \xc3\x85kerblom (basso) ja Mikko Arlin (rummut). Debyyttilevyns\xc3\xa4 my\xc3\xb6t\xc3\xa4 Nina Mya ponnahti Suomen jazzkent\xc3\xa4n ja yleisesti musiikkipiirien tietoisuuteen. Myan tyylille ominaista on afroamerikkalainen tumma laulu\xc3\xa4\xc3\xa4ni, \xc3\xa4\xc3\xa4nen vivahteikkuus, tekninen taituruus, voimakas laval\xc3\xa4sn\xc3\xa4olo sek\xc3\xa4 henkil\xc3\xb6kohtaiset tekstit. _NEWLINE_Kes\xc3\xa4ll\xc3\xa4 2013 Mya oli mukana Ilmavoimien Big Bandin kanssa MILJazz -kiertueella, jolla he esittiv\xc3\xa4t Quincy Jones -tribuutin, joka sis\xc3\xa4lsi Jonesin tuottamaa ja sovittamaa musiikkia 1960-luvulta eteenp\xc3\xa4in. Kapellimestarina toimi Vellu Halkosalmi. _NEWLINE_Lukuvuoden 2013-14 Nina Mya oli vaihto-opiskelijana Manhattan School Of Musicissa, New Yorkissa, jossa h\xc3\xa4nt\xc3\xa4 opettivat Gretchen Parlato, Theo Bleckmann, Dave Liebmann ja monet muut. _NEWLINE_Kev\xc3\xa4\xc3\xa4ll\xc3\xa4 2014 New Yorkin sek\xc3\xa4 esikoispojan tulevan syntym\xc3\xa4n innoittamana tehtiin albumi Our Time (Texicalli Records), jolla soittivat Billy Test (pno), Marty Kenney (bass) ja Curtis Nowosad (drs). Aiemmasta debyyttilevyst\xc3\xa4\xc3\xa4n ja totutusta tyylist\xc3\xa4\xc3\xa4n poiketen Our Timen laulut sek\xc3\xa4 Myan laulutyyli olivat herkki\xc3\xa4 ja balladinomaisia. Mya onkin omistanut levyn sarjana kehtolauluja pojalleen. _NEWLINE_Nina Myan kolmas ja menestynein pitk\xc3\xa4soitto Closure (Fredriksson Music) julkaistiin n\xc3\xa4ytt\xc3\xa4v\xc3\xa4sti Pori Jazz -festivaalin Kirjurinluodon Lokkilavalla 15.7. Uudella levyll\xc3\xa4 kuultiin my\xc3\xb6s uutta kokoonpanoa: Henri M\xc3\xa4ntyl\xc3\xa4 (pno), Petri Puolitaival (sax,flt), Jukka Eskola (trp), Jori Huhtala (bass) ja Tuomas Timonen (drs). Levyn musiikki oli nyt selv\xc3\xa4sti gospelhenkisemp\xc3\xa4\xc3\xa4 sek\xc3\xa4 s\xc3\xa4vellysten ett\xc3\xa4 laulutyylin osalta. S\xc3\xa4velt\xc3\xa4j\xc3\xa4n\xc3\xa4, sovittajana ja taiteellisena aputuottajana toimi saksofonisti Petri Puolitaival. Kokoonpano on keikkaillut yhdess\xc3\xa4 siit\xc3\xa4 asti, muun muassa Suomen Jazzliiton tuottamalla kiertueella ymp\xc3\xa4ri Suomen. Albumi julkaistiin my\xc3\xb6s 28.10.2016 Saksassa Herbie Martin Music -levymerkin toimesta ja sit\xc3\xa4 juhlittiin konsertilla Helsingin Savoy-teatterilla._NEWLINE_Varsinaisen yhtyeen oheen perustettu pienkokoonpano Nina Mya Goes Gospel esitt\xc3\xa4\xc3\xa4 nimens\xc3\xa4 mukaisesti afroamerikkalaista gospelia ja sen vaikutteista musiikkia. Siin\xc3\xa4 soittavat Myan kvintetist\xc3\xa4 tutut M\xc3\xa4ntyl\xc3\xa4 ja Puolitaival. _NEWLINE_Nina Mya vaikuttaa p\xc3\xa4\xc3\xa4solistina Kaira-nimisess\xc3\xa4 yhtyeess\xc3\xa4, jossa mukana ovat Sam Huber (voc), Joonatan Rautio (sax), Markus Niittynen (pno), Sampo Tiittanen (bass) ja Jussi Lehtonen (drs). Yhtyeen debyyttialbumi Kaira (Svart Records) julkaistiin huhtikuussa 2017 April Jazz -festivaalilla. _NEWLINE_Lis\xc3\xa4ksi Nina Mya on esiintynyt vuosien varrella vierailevana solistina useiden kotimaisten huippumuusikoiden, kuten Timo Lassy, sek\xc3\xa4 lukuisten kansainv\xc3\xa4listen artistien, esimerkiksi Frank McComb kanssa._NEWLINE_Syksyst\xc3\xa4 2015 Nina Mya on toiminut Kuopiossa Savonia ammattikorkeakoulun rytmimusiikin osastolla laulun lehtorina. Lis\xc3\xa4ksi h\xc3\xa4n on opettanut lukuisia kertoja freelancerina sek\xc3\xa4 yksil\xc3\xb6- ett\xc3\xa4 ryhm\xc3\xa4opetuksina aina Sibelius-Akatemian avointa yliopistoa my\xc3\xb6ten. H\xc3\xa4n on arvostettu ja monipuolinen laulupedagogi, jonka opetusfilosofia on holistinen ja oppilasl\xc3\xa4ht\xc3\xb6inen. H\xc3\xa4n nojaa opetuksessaan useisiin eri metodeihin. Laulun lis\xc3\xa4ksi h\xc3\xa4n on opettanut yhtyesoittoa, s\xc3\xa4vellyst\xc3\xa4, pedagogiikkaa ja improvisaatiota.'